»Don?t drink and fly«. Det er med et glimt i øjet, at Politiet har lavet ny alkoholkampagne, hvor det advarer mod at flyve i påvirket tilstand.

Annonce

Midt- og Vestjyllands Politi er begyndt at benytte højtiderne til alternative spritkampagner - denne gang er det hekse, der bliver advaret mod at flyve med alkohol i blodet i forbindelse med Sankthans.

På Twitter har politiet netop startet kampagnen »Don't drink and fly«, hvor en helikopter kommer flyvende med en betjent hængende ud ad døren, mens han stopper en beruset, flyvende heks på sin kost - fulgt af teksten:

»På vejen, på vandet, i luften... Spritsynder - uanset hvem du er: Gør #klartiletpust - vi vil stoppe dig! #politidk,« skriver de på Twitter.

I julen lavede Midt- og Vestjyllands Politi en spritkampagne, hvor de lidt kækt spurgte til, hvordan folk havde planlagt at komme hjem fra en våd julefrokost. Med et billede af en taxa, en bus, en politibil, en ambulance eller en rustvogn, spurgte de, »hvem skal køre dig hjem?«. Dengang gik kampagnen viralt, og blev blandt andet kopieret af politiet i England.